Zápisnica
zo zasadnutia dňa 20. apríla 2016

Prítomní:
Ing. Peter Hrapko, predseda komisie 
Mgr. Martin Pener, člen komisie
Ing. arch. Lucia Štasselová, člen komisie
Ing. Anna Reinerová, člen komisie
Mgr. Igor Adamec, člen komisie 
Mgr. Eva Franková, člen komisie
PhDr. Helena Vrábliková, člen komisie

Hostia:
- prezenčná listina

Predseda komisie privítal prítomných hostí a členov komisie.

Program
1. Otvorenie
2. Vytvorenie pásiem príjmu pre oprávnené osoby, ktoré sa zúčastnia zájazdov - návrh
3. Odklad povinnej školskej dochádzky – informácia
4. Využitie prázdnych priestorov v školách – informácia
5. Návrh dodatku Štatútu hl. mesta SR Bratislavy, ktorým sa dopĺňajú články 73, 74 a 91 štatútu
6. Návrh Všeobecne záväzné nariadenie hlavného mesta Slovenskej republiky Bratislavy č. ..../2016
    z ..... 2016 o dočasnom parkovaní motorových vozidiel na vymedzených úsekoch miestnych komunikácii na území hlavného mesta Slovenskej republiky Bratislavy, výške úhrady za dočasné parkovanie motorových vozidiel, spôsobe úhrady a preukázania jej zaplatenia
7. Návrh Rokovací poriadok Miestneho zastupiteľstva mestskej časti Bratislava - Ružinov
8. Rôzne

K bodu č. 2
Vytvorenie pásiem príjmu pre oprávnené osoby, ktoré sa zúčastnia zájazdov - návrh 
Materiál predložila Mgr. Henrieta Valková, vedúca odboru sociálnych vecí

Mgr. Valková informovala členov komisie, že najväčší záujem o zájazdy majú obyvatelia mestskej časti s príjmom v pásme od 305€ - 451€. Obyvatelia s najnižším príjmom majú najmenší záujem. Z 12000 obyvateľov mestskej časti (seniorov) má permanentný záujem o zájazdy približne 1000. 
Ing. Hrapko navrhol či by nebolo možné, aby sa obyvatelia mestskej časti s príjmom do 305€ bezplatne zúčastňovali zájazdov. Podľa vyjadrenia Mgr. Valkovej, ak by k tomu mestská časť pristúpila bolo by potrebné zmeniť rozpočet. Na základe tejto skutočnosti navrhol Ing. Hrapko, aby obyvatelia s najnižším príjmom zaplatili 1€.

Uznesenie: Komisia sociálnych služieb ďakuje odboru sociálnych vecí za spracovanie materiálu a navrhuje prípravu zmeny VZN 40/2014 o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov tak, aby vznikli tri príjmové pásma: do 305€ - platba 1€, od 305€ do 527,10€ - platba 5€, nad 527,10€ - platba 10€ pričom ostatné podmienky VZN ostanú nezmenené. 

Hlasovanie: 5 prítomní, 5 za, 0 proti, 0 sa zdržalo

Mgr. Valková informovala členov komisie, že odbor sociálnych vecí pripravuje zmenu v dokladovaní príjmu pri dávke v hmotnej núdzi. Zmena nastane aj pri ďalšom podaní žiadosti o zúčastnenie sa zájazdu kedy nebude musieť obyvateľ, ktorý už v danom roku podával žiadosť opätovne priložiť príjem. Na základe prvej žiadosti v danom roku (ku ktorej bude doklad o príjme priložený) bude vytvorená databáza príjmov. Obyvateľ mestskej časti bude povinný informovať mestskú časť o zmenách, ktoré nastanú v priebehu roka. 

K bodu č. 3
Odklad povinnej školskej dochádzky – informácia
Materiál predložila Mgr. Viera Kováčová – vedúca referátu metodiky škôl a školských zariadení
Mgr. Kováčová členom komisie vysvetlila, kedy dieťa spadá do tejto kategórie. Konečné rozhodnutie má koncom mája riaditeľ na základe vyjadrenia psychologickej poradne a detského lekára. V predchádzajúci rokoch bolo do zoznamu detí s odloženou školskou dochádzkou zaradených okolo 26 – 30 detí. V tomto roku predpokladajú, že by to mohlo byť okolo 50 detí (čo sú dve plnohodnotné triedy v materských aj základných školách). Konečné rozhodnutie čo ďalej s takýmto dieťaťom je záležitosťou rodiča. Najčastejšie ostáva v materskej škole alebo v nultej triede. Vďaka podnetu poslancov mestskej časti (Ing. Reinerová) je riešením zvýšiť informovanosť rodičov – iná forma vzdelávania. Poslanci mestskej časti predložia materiál na rokovanie miestneho zastupiteľstva. Riaditeľom škôl navrhli, aby niekto zo školstva a psychologickej poradne vytvoril skupinky, ktoré by rodičom poskytli relevantné informácie. Na školách sú vytvorené tzv. tábory, ktoré vedie špeciálny pedagóg hravou formou (pohybové, kresliace aktivity). Peniaze na realizáciu nie sú zahrnuté do rozpočtu. Deti s vážnejším charakterom sú umiestnené v základných školách Kulíškova a Borodáčova. S podporou poslancov by bolo možné zrealizovať tzv. vyrovnávacie triedy – projekt bol pred niekoľkými rokmi značne rozšírený. V triede bolo minimálne 11 žiakov, s ktorými sa pracovalo pomalšie. V tomto roku by mohlo byť umiestnených okolo 80 percent detí (niektoré cestou špeciálneho školstva). Mgr. Kováčová prisľúbila členom komisie, že ich bude informovať o procese ako to pokračuje. 
K bodu č. 4
Využitie prázdnych priestorov v školách – informácia
Materiál predložila Mgr. Viera Kováčová – vedúca referátu metodiky škôl a školských zariadení

Mgr. Kováčová podala členom komisie informáciu o priestoroch, ktoré školy nevyužívajú. Sú to ZŠ Borodáčova, ZŠ Kulíškova (školnícky byt – vyžaduje rekonštrukciu – zmena užívania priestoru), ZŠ Vrútocká (suterén – zlé odvlhčenie). 

K bodu č. 5
Návrh dodatku Štatútu hl. mesta SR Bratislavy, ktorým sa dopĺňajú články 73, 74 a 91 štatútu
Materiál predložila Mgr. Alexandra Szökeová, vedúca referátu územného plánu a regionálneho rozvoja

Mgr. Szökeová členov komisie informovala o tom, že Hlavné mesto Slovenskej republiky Bratislavy žiadalo mestskú časť o predloženie pripomienok k predloženému návrhu dodatku Štatútu hlavného mesta SR Bratislavy, ktorým sa dopĺňajú články 73, 74 a 91 štatútu v zmysle článku 103 ods. 1. K predmetnému návrhu dodatku nebola zo strany hlavného mesta uvedená dôvodová správa. Uvedený materiál nebude predložený na rokovanie miestneho zastupiteľstva. Zmena dodatku je potrebná z dôvodu, aby mohla byť spustená parkovacia politika. K článkom 73 a 74 zo strany referátu územného plánovania a regionálneho rozvoja nie sú žiadne pripomienky - kladné vyjadrenie. K článku 91 nezaujali žiadne stanovisko z dôvodu, že k predloženému materiálu nebola priložená žiadna dôvodová správa, ktorá by návrh dodatku podložila relevantnými údajmi. V materiály absentuje akékoľvek vyčíslenie predpokladaného finančného dopadu na mesto resp. mestskú časť a bez neho nie je možné kvalifikovane daný návrh posúdiť. Predložený návrh nie je podložený žiadnou analýzou napr. počtu parkovacích miest, vstupných nákladov na zavedenie systému dočasného parkovania, približného počtu rezidentov, ktorý by odôvodňoval navrhovaný pomer delenia úhrad za dočasné parkovanie medzi mesto a mestské časti. Z uvedených dôvodov nie je možné relevantne posúdiť dopad predmetného návrhu na rozpočet mestskej časti. S návrhom nie je možné vyjadriť súhlas.

Komisia berie predložený materiál na vedomie. 

Hlasovanie: 6 prítomní, 6 za, 0 proti, 0 sa zdržalo

K bodu č. 6
Návrh Všeobecne záväzné nariadenie hlavného mesta Slovenskej republiky Bratislavy č. ..../2016
    z ..... 2016 o dočasnom parkovaní motorových vozidiel na vymedzených úsekoch miestnych komunikácii na území hlavného mesta Slovenskej republiky Bratislavy, výške úhrady za dočasné parkovanie motorových vozidiel, spôsobe úhrady a preukázania jej zaplatenia
Materiál predložila Mgr. Alexandra Szökeová, vedúca referátu územného plánu a regionálneho rozvoja

Mgr. Szökeová členov komisie informovala o tom, že Hlavné mesto SR Bratislavy zaslalo mestskej časti žiadosť o zaslanie písomného stanoviska k návrhu Všeobecne záväzného nariadenia hlavného mesta SR Bratislavy o dočasnom parkovaní motorových vozidiel na vymedzených úsekoch miestnych komunikácií na území hlavného mesta SR Bratislavy, výške úhrady za dočasné parkovanie motorových vozidiel, spôsobe úhrady a preukázanie jej zaplatenia. K predmetnému návrhu nariadenia nebola uvedená dôvodová správa, ktorá by jednoznačne zdôvodnila zavedenie systému dočasného parkovania motorových vozidiel. Absentuje aj stanovisko Krajského dopravného inšpektorátu PZ Bratislavy. Podľa vyjadrenia Mgr. Szökeovej sa mestská časť aktívne zúčastňovala na rokovaniach a pracovných stretnutiach, či už na úrovni starostov mestských častí alebo odborných pracovníkov s predstaviteľmi hlavného mesta SR Bratislavy v riešení otázky dočasného parkovania motorových vozidiel na miestnych komunikáciách. Zásadný aplikačný problém, ktorý môže nastať pri realizácii vyššie uvedeného návrhu nariadenia do praxe je situácia, keď väčšina parkovacích miest nachádzajúcich sa vo vlastníctve mestskej časti alebo hlavného mesta bude spoplatnená, pričom nerezidenti začnú parkovať svoje osobné motorové vozidlá na verejných, prípadne neverejných účelových komunikáciách, napríklad vo vnútroblokoch bytových domov alebo na iných úsekoch týchto pozemných komunikácií. Zvýši sa počet vozidiel na účelových komunikáciách a dôjde k zabratiu parkovacích miest rezidentov. Právo obyvateľov mestskej časti Bratislava – Ružinov používať obvyklým spôsobom obecné zariadenia a ostatný majetok obce slúžiaci na verejné účely bude porušené. Z uvedených dôvodov navrhujú miestnemu zastupiteľstvu nesúhlasiť s návrhom Všeobecne záväzného nariadenia hlavného mesta SR Bratislavy – o dočasnom parkovaní motorových vozidiel na vymedzených úsekoch miestnych komunikácií na území hlavného mesta SR Bratislavy, výške úhrady za dočasné parkovanie motorových vozidiel, spôsobe úhrady a preukázania zaplatenia. 

Komisia berie predložený materiál na vedomie. 

Hlasovanie: 6 prítomní, 6 za, 0 proti, 0 sa zdržalo

K bodu č. 7
Návrh Rokovací poriadok Miestneho zastupiteľstva mestskej časti Bratislava - Ružinov
Materiál predložil Mgr. Martin Pener, zástupca starostu

Mgr. Pener členov komisie informoval o tom, že miestne zastupiteľstvo mu uložilo svojim uznesením zo dňa 21.4.2015 vytvoriť pracovnú skupinu zo zástupcov poslaneckých klubov, ktorá v súčinnosti s Miestnym úradom mestskej časti Bratislava – Ružinov pripraví rámcový návrh rokovacieho poriadku miestneho zastupiteľstva. Pracovná skupina bola na základe nominácií poslaneckých klubov vytvorená v máji roku 2015. Miestna rada uznesením zo dňa 5.4.2016 vzala na vedomie ústnu informáciu o návrhu rokovacieho poriadku a odporučila prerokovať materiál vo všetkých komisiách miestneho zastupiteľstva a materiál predložiť na rokovanie miestneho zastupiteľstva. 12. apríla 2016 bola zvolaná aj verejná prezentácia materiálu. 

Komisia berie predložený materiál na vedomie. 

Hlasovanie: 5 prítomní, 5 za, 0 proti, 0 sa zdržalo

Najbližšie zasadnutie komisie sa uskutoční 18.5.2016 so začiatkom o 16.00 hod.

Predseda komisie: Peter Hrapko,v.r.
Zapísala: Monika Repášová